กรมส่งเสริมการเกษตร จัดเวทีแลกเปลี่ยนเรียนรู้ อะโวคาโด ไม้ผลทางเลือก สู่ทางรอด บนพื้นที่สูง
นายนวนิตย์ พลเคน รองอธิบดีกรมส่งเสริมการเกษตร กล่าวว่า กรมส่งเสริมการเกษตรเล็งเห็นความสำคัญของการสร้างความมั่นคงและยั่งยืนให้กับพี่น้องเกษตรกรบนพื้นที่สูง จึงได้มอบหมายให้ศูนย์ส่งเสริมและพัฒนาอาชีพการเกษตร จังหวัดพะเยา จัดกิจกรรมเวทีแลกเปลี่ยนเรียนรู้การเกษตรบนพื้นที่สูง ในประเด็น อะโวคาโด ไม้ผลทางเลือก สู่ทางรอด บนพื้นที่สูง ภายใต้โครงการพัฒนาพื้นที่โครงการหลวง ณ ศูนย์ส่งเสริมและพัฒนาอาชีพการเกษตร จังหวัดพะเยา (เกษตรที่สูง) ตำบลผาช้างน้อย อำเภอปง จังหวัดพะเยา เมื่อวันที่ 2-4 มีนาคมที่ผ่านมา เพื่อร่วมกันแลกเปลี่ยนเรียบรู้ ประสบการณ์ แนวคิดและข้อมูลข่าวสาร ซึ่งจะทำให้เกษตรกรมีความเข้าใจ เกิดแนวคิดในการต่อยอดอาชีพและสามารถนำความรู้เทคโนโลยีการเกษตรบนพื้นที่สูงไปใช้อย่างถูกต้อง เหมาะสมกับสภาพพื้นที่ นำไปสู่กระบวนการขับเคลื่อนการส่งเสริมการปลูกอะโวคาโดให้เป็นพืชเศรษฐกิจหลักบนพื้นที่สูงต่อไป กรมส่งเสริมการเกษตร ดำเนินงานส่งเสริมการเกษตรในโครงการพัฒนาพื้นที่โครงการหลวง มีพื้นที่ดำเนินการจำนวน 39 แห่ง ในพื้นที่ 6 จังหวัด ซึ่งส่วนใหญ่เป็นคนไทยเชื้อสายม้ง กะเหรี่ยง และมูเซอ โดยดำเนินงานแบบบูรณาการร่วมกับสถาบันวิจัยและพัฒนาพื้นที่สูง (องค์การมหาชน) และหน่วยงานภาคีที่เกี่ยวข้อง เพื่อขยายผลองค์ความรู้ กระบวนการเรียนรู้และเทคโนโลยีของการพัฒนาพื้นที่โครงการหลวงไปสู่พื้นที่สูงอื่นๆ ของประเทศ ผสานกับภูมิปัญญาท้องถิ่น ปรับใช้ให้เหมาะสมกับบริบทสภาพทางเศรษฐกิจและสังคมของแต่ละพื้นที่ เพื่อสร้างความเข้มแข็งของชุมชนและการฟื้นฟูป่าต้นน้ำลำธาร เพื่อแก้ไขปัญหาการปลูกพืชเสพติด การบุกรุกตัดไม้ทำลายป่า การทำไร่เลื่อนลอย การทำลายแหล่งต้นน้ำลำธาร ลดการใช้สารเคมีบนพื้นที่สูง เพื่อให้ชุมชนบนพื้นที่สูงมีคุณภาพชีวิตและสิ่งแวดล้อมที่ดี มีความมั่นคงทางอาหาร มีรายได้ที่เพียงพอต่อการดำรงชีวิต